## Pravilnik o strukturi i sadržaju financijskih izvještaja društava za osiguranje odnosno društava za reosiguranje

### NN 119/2009 (1.10.2009.), Pravilnik o strukturi i sadržaju financijskih izvještaja društava za osiguranje odnosno društava za reosiguranje

HRVATSKA AGENCIJA ZA NADZOR FINANCIJSKIH USLUGA

2956

Na temelju odredaba članka 15. stavka 5. Zakona o računovodstvu (»Narodne novine« br. 109/07) te članka 101. točke 9. Zakona o osiguranju (»Narodne novine« br. 151/05, 87/08 i 82/09) i članka 155. stavka 2. istoga Zakona, Hrvatska agencija za nadzor financijskih usluga donijela je na sjednici Uprave održanoj 17. rujna 2009. godine

PRAVILNIK

O STRUKTURI I SADRŽAJU FINANCIJSKIH IZVJEŠTAJA DRUŠTAVA ZA OSIGURANJE, ODNOSNO DRUŠTAVA ZA REOSIGURANJE

I. UVODNE ODREDBE

Članak 1.

Ovim Pravilnikom propisuju se struktura i sadržaj financijskih izvještaja kojima društvo za osiguranje, odnosno društvo za reosiguranje izvještava Hrvatsku agenciju za nadzor financijskih usluga (dalje u tekstu: Agencija) i druge vanjske korisnike o financijskom položaju, financijskoj uspješnosti i novčanim tokovima, kao i rokovi te način izvješćivanja Agencije i javna objava sažetka financijskih izvještaja.

II. STRUKTURA I SADRŽAJ FINANCIJSKIH IZVJEŠTAJA

Članak 2.

(1) Godišnji financijski izvještaji društva za osiguranje, odnosno društva za reosiguranje sastoje se od sljedećih financijskih izvještaja:

– Bilanca,

– Račun dobiti i gubitka s izvještajem o realiziranim i nerealiziranim dobicima i gubicima od ulaganja,

– Izvještaj o novčanom toku,

– Izvještaj o promjenama kapitala,

– Bilješke uz financijske izvještaje.

(2) Tromjesečni financijski izvještaji društva za osiguranje, odnosno društva za reosiguranje sastoje se od bilance te računa dobiti i gubitka s izvještajem o realiziranim i nerealiziranima dobicima i gubicima od ulaganja, u skladu sa sadržajem i strukturom iz alineja 1. i 2. stavka 1. ovoga članka.

Članak 3.

(1) Struktura i sadržaj financijskih izvještaja navedenih u članku 2. stavku 1. alinejama 1. do 4. ovoga Pravilnika definirani su obrascima – Financijski izvještaji društva za osiguranje, odnosno društva za reosiguranje, koji se nalaze u Prilogu 1. ovoga Pravilnika. Prilikom sastavljanja financijskih izvještaja društvo za osiguranje, odnosno društvo za reosiguranje dužno je pridržavati se oblika i sadržaja propisanog za pojedini izvještaj iz Priloga 1.

(2) Bilješke uz financijske izvještaje iz članka 2. stavka 1. alineje 5. ovoga Pravilnika sastavljaju se u skladu s odredbama Međunarodnih standarda financijskog izvještavanja (dalje u tekstu: MSFI) na način da pružaju:

– informacije o osnovi za sastavljanje financijskih izvještaja i određenim računovodstvenim politikama primijenjenim u skladu s točkama 108. do 115. Međunarodnog računovodstvenog standarda 1 (dalje u tekstu: MRS 1),

– informacije prema zahtjevima MSFI-a koje nisu prezentirane u bilanci, računu dobiti i gubitka, izvještaju o promjenama kapitala ili izvještaju o novčanom toku,

– dodatne informacije koje nisu prezentirane u bilanci, računu dobiti i gubitka, izvještaju o promjenama kapitala ili izvještaju o novčanom toku, ali su važne za razumijevanje bilo kojeg od njih.

Članak 4.

(1) Društvo za osiguranje, odnosno društvo za reosiguranje koje ima vladajući odnos u grupi osiguravatelja dužno je sastavljati konsolidirane financijske izvještaje.

(2) Struktura i sadržaj konsolidiranih financijskih izvještaja definirani su obrascima – Konsolidirani financijski izvještaji društva za osiguranje, odnosno društva za reosiguranje, koji se nalaze u Prilogu 2. ovoga Pravilnika (dalje u tekstu: Prilog 2). Prilikom sastavljanja konsolidiranih financijskih izvještaja društvo za osiguranje, odnosno društvo za reosiguranje dužno je pridržavati se oblika i sadržaja propisanog za pojedini izvještaj iz Priloga 2.

Članak 5.

Društvo za osiguranje, odnosno društvo za reosiguranje dužno je voditi poslovne knjige, sastavljati knjigovodstvene isprave, vrednovati imovinu i obveze te sastavljati financijske izvještaje u skladu sa Zakonom o trgovačkim društvima, Zakonom o računovodstvu i drugim propisima, poštujući pri tome računovodstvene i financijske standarde i načela te opće računovodstvene pretpostavke ako to Zakonom o osiguranju nije drukčije propisano.

III. NAČIN I ROKOVI IZVJEŠĆIVANJA

Godišnje izvješće i godišnji financijski izvještaji

Članak 6.

(1) Društvo za osiguranje dužno je Agenciji dostaviti nerevidirane godišnje financijske izvještaje i godišnje izvješće najkasnije u roku od tri mjeseca, odnosno društvo za reosiguranje najkasnije u roku od četiri mjeseca nakon isteka kalendarske godine za koju se izvješća sastavljaju.

(2) Društvo za osiguranje, odnosno društvo za reosiguranje dužno je dostaviti Agenciji revidirano financijsko izvješće u roku od petnaest dana nakon datuma izdavanja izvješća revizora o obavljenoj reviziji financijskih izvješća, a najkasnije u roku od četiri mjeseca nakon isteka poslovne godine za koju se izvješća sastavljaju.

(3) Nerevidirane i revidirane financijske izvještaje iz stavka 1. i stavka 2. ovoga članka, društvo za osiguranje, odnosno društvo za reosiguranje dužno je dostaviti Agenciji u navedenim rokovima u elektroničkom obliku i isprintano na papiru.

Konsolidirani financijski izvještaji

Članak 7.

(1) Društvo za osiguranje, odnosno društvo za reosiguranje koje ima vladajući odnos u grupi osiguravatelja dužno je revidirane konsolidirane financijske izvještaje dostaviti Agenciji u roku od petnaest dana nakon dana izdavanja izvješća revizora o obavljenoj reviziji financijskih izvještaja, a najkasnije u roku od četiri mjeseca nakon isteka poslovne godine za koju se izvještaji sastavljaju.

(2) Revidirane konsolidirane financijske izvještaje društvo za osiguranje, odnosno društvo za reosiguranje dužno je Agenciji dostaviti u elektroničkom obliku i isprintano na papiru.

Tromjesečni financijski izvještaji

Članak 8.

(1) Društvo za osiguranje, odnosno društvo za reosiguranje sastavlja financijske izvještaje sa stanjem na dan 31. ožujka, 30. lipnja, 30. rujna i 31. prosinca tekuće godine.

(2) Društvo za osiguranje, odnosno društvo za reosiguranje dužno je dostaviti Agenciji tromjesečne financijske izvještaje u roku od mjesec dana od posljednjeg dana obračunskog razdoblja za koje se izvještaji sastavljaju.

(3) Tromjesečne financijske izvještaje iz članka 2. stavka 2. ovog Pravilnika društvo za osiguranje, odnosno društvo za reosiguranje dužno je dostaviti Agenciji u navedenim rokovima u elektroničkom obliku i isprintano na papiru.

IV. JAVNA OBJAVA

Članak 9.

(1) Društvo za osiguranje, odnosno društvo za reosiguranje dužno je u roku od osam dana nakon njegova prihvaćanja, a najkasnije u roku od šest mjeseci nakon završetka kalendarske godine, objaviti u dnevnom tisku, odnosno u stručnom tisku, sažetak revidiranih financijskih izvještaja koji najmanje mora sadržavati:

– revidirane godišnje financijske izvještaje i to: bilancu, račun dobiti i gubitka, izvještaj o promjenama kapitala, izvještaj o novčanom toku,

– mišljenje neovisnog ovlaštenog aktuara kojeg je za potrebe revizije angažiralo revizorsko društvo i

– mišljenje revizora o obavljenoj reviziji za potrebe Agencije u skladu s Pravilnikom o detaljnom obliku i najmanjem opsegu te sadržaju revizorskog pregleda i revizorskog izvješća s obzirom na specifičnost poslova osiguranja, odnosno reosiguranja.

(2) Društvo za osiguranje, odnosno društvo za reosiguranje dužno je osigurati objavu revidiranih godišnjih financijskih izvještajia društva za posljednje tri poslovne godine na službenim internetskim stranicama društva, najkasnije do 30. lipnja tekuće godine.

V. PRIJELAZNE I ZAVRŠNE ODREDBE

Članak 10.

Stupanjem na snagu ovog Pravilnika prestaju važiti odredbe Pravilnika o strukturi i sadržaju financijskih izvještaja društava za osiguranje (»Narodne novine« broj 31/08).

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Predsjednik Uprave
Ante Samodol, v. r.

Klasa: 011-02/09-04/65

Urbroj: 326-01-09-1

Zagreb, 17. rujna 2009.

[PRILOG 1](dodatni/403880.pdf)

[PRILOG 2](dodatni/403880.pdf)

Pravilnik, NN 119/2009-2956